PASTORALNO KATEHETSKI KOLOKVIJ ZA SVEĆENIKE

SINTEZA

Na kraju Sedmoga pastoralno-katehetskog kolokvija valja u nekoliko riječi sažeti temeljna promišljanja predavanja, izlaganja za Okruglim stolom te radionica, pri čemu, ni u kojem slučaju, ne smijemo zatomiti osluškivane misli svih vas koji ste sudjelovali u raspravama. Vođeni ciljem razmatranja punine života župne zajednice, čija se vjera najprije očituje u znaku slavlja, onoga euharistijskog, htjeli smo ovim Kolokvijem iznova razmišljati o prijateljstvu svećenika i nedjelje, o odnosu liturgijskoga slavlja i navještaja, o stalnoj i neprekinutoj razmjeni Božje ljubavi prema čovjeku te čovjekova predanja Bogu. Dopustite mi u tom smislu samo nekoliko kratkih zaključaka koji će, barem se nadam, biti dio i vaših spoznaja:

1. *Nikada se ne smijemo odreći nedjelje kao blagdana*! U vremenu „kulture zaborava“, suvremeni se kršćanin nalazi pred izazovom potpunoga prekida s onim što ga zapravo čini kršćaninom. Euharistijsko slavlje, u prvim kršćanskim vremenima slavljeno na Dan Gospodnji, bilo je nešto bez čega kršćani nisu mogli živjeti. Takva je nedjelja bila prekid sa svime da bi se zadobilo sve. Čak i po cijenu prekida vlastitog života. Današnja nedjelja, porobljena unutrašnjom i vanjskom sekularizacijom, oslobođena od blagdanskoga slavlja vjere, ali i od svakog drugog humanističkog čina, postaje tek običnim danom s malo više slobodnoga vremena, provedenog u „modernim katedralama“ trgovačkih lanaca, na čijim se policama ne može naći hrana s „okusom vječnosti“. Da bi nedjelja, dan Gospodnji, bio iznova prepoznat i kao dan čovjeka, ona u župnim zajednicama mora postati privlačna. Privlačnost je ovdje sinonim za pripadnost bez čega nema niti ostvarenja kršćanskog identiteta. Drugim riječima, nedjelja traje duže od euharistijskoga slavlja. Budući da ona odgaja i oblikuje cijelu zajednicu, potrebno joj je dopustiti da se događa na različitim razinama!

2. *Liturgijom odgajati za liturgiju*. Često se u odgoju naših vjernika, ali i nas samih, kao svećenici koristimo bogatstvom kateheza kako bismo liturgijski odgajali vjernike. Tako su mnogi sadržaji u vjeronauku u školi, koji si to čak i smiju dopustiti, nalik tzv. „liturgijskim“ katehezama u župi (kateheze o simbolima, znakovima, mjestima u liturgiji i slično). Premalo međutim razmišljamo o činjenici da se najprije liturgijom odgaja za liturgiju. To od svećenika, u zajednici s vjernicima – liturgijskom zajednicom, ministrantskom zajednicom, pjevačkom zajednicom – traži brižnu pripremu liturgijskoga slavlja, osobnu svećeničku duhovnost, koja je istodobno i plod upravo iskustva euharistije te suradnju s vjernicima laicima, koji su nositelji različitih liturgijskih službi.

3. *Euharistijsko slavlje ne prestaje krajem obreda*. Euharistija je duhovno dobro cijele Crkve, napisat će sv. Toma Akvinski. Isto će potvrditi i Drugi vatikanski sabor riječima: euharistija je izvor života i vrhunac sveukupnoga crkvenog djelovanja (usp. SC 10, 106.). Ona je, prema riječima sv. pape Ivana Pavla II., počelo i nadahnuće poslanja cijele Crkve. Budući da slavlje ne prestaje krajem obreda, nedjelju možemo razumjeti, još i više: živjeti kao visoku školu kršćanskoga humanizma, nadahnutog euharistijom. U potrazi za novim modelom pojmova agape i milostinja, pred očima nam je zadaća traženja i najboljih rješenja u brizi za siromašne, koja se izravno spominje upravo kao plod euharistije.

4. *Liturgija i navještaj ne mogu postojati jedno bez drugoga*. Crkva čini euharistiju, euharistija čini Crkvu. Crkva živi i najprije se manifestira u liturgiji. Istodobno, liturgija je nešto poput životnoga soka koji hrani navještaj, koji se opet, nakon što je ostvaren, vraća liturgiji kao svojoj punini. U tome kontekstu valja shvatiti i one katehetske elemente koji se nalaze u liturgiji, kao što su homilija ili čak crkvena glazba. Kada je riječ o homiliji valja uvijek imati na umu da se radi o naviještanju riječi „kojom se ne može raspolagati, jer je Crkvi predana da je čuva, istražuje i vjerno prenosi“. A kakvo bi to slavlje bilo bez glazbe? Sacrosanctum concilium naglašava: „U pjevanju i sviranju zajednice treba biti prepoznato da je liturgijsko slavlje 'predokus' nebeske liturgije“ (br. 8.). Nužnost trajnog odgoja u propovijedanju i pjevanju riječi dužnost je kojoj se valja posvetiti.

5. *Od euharistijske zajednice prema nedjeljnoj zajednici*. Papa u miru, Benedikt XVI., tumačeći posljednju večeru kao prvu euharistiju, koja je istodobno čin utemeljenja Crkve, zaključuje da je Crkva zapravo euharistijska zajednica. Ne želeći toj istini ni na koji način proturječiti, na Kolokviju se iznijelo mišljenje kako je „euharistijska zajednica“, najprije u kontekstu redovitih vjernika na euharistijskom slavlju, često s jedne strane zatvorena u sebe, a s druge strane je euharistija, posebno nedjeljom, jedino vrijeme okupljanja vjernika. Upravo zbog činjenice da je nedjelja postala jedino mjesto kada svećenik pred sobom ima „sve“ vjernike, pokazuje se potreba izgradnje te zajednice. Još i više: pokazuje se potreba okupljanja zajednice nedjeljom i izvan euharistijskoga slavlja. Takva okupljanja, neovisno radilo se o obiteljskim katehezama ili drugim načinima života u župnoj zajednici, pomoći će izgradnji župne zajednice, ali istodobno i čuvati Crkvu, kako smo čuli u prvome predavanju, da „ne otuđi svoje vjernike od sebe“.

6. *Nedjelja kao kateheza društva*. Budući da se poslanje vjernika laika ne iscrpljuje samo sudjelovanjem u životu i radu Crkve, nego su pozvani obogatiti samo društvo evanđeoskom porukom, nedjelja, kao mjesto posebnoga okupljanja vjernika laika, postaje, najprije euharistijskim slavljem, onaj locus catecheticus koji potiče vjernike da se odvažno založe u izgradnji društva u cjelini. Izgrađivati društvenu pravednost pretpostavlja duboko iskustvo ljubavi, odnosno dinamike primljene i darovane ljubavi, koja se očituje u euharistijskom slavlju. Naime, euharistijsko slavlje se događa u zajednici, nije i ne smije biti samo stvar pojedinca. Tako zajednica vjernika može postati „praznakom“ izgradnje i oblikovanja društva. Mogućnosti odgoja vjernika u tom smislu su bezbrojne. Jedna je od njih svakako i rad s obiteljima o kojoj smo imali prilike govoriti u radionici.

7. *Prisnost, a ne navika!*

Koliko god smo kao svećenici svjesni snage euharistijskoga slavlja, posebno onoga nedjeljnog, ne samo za zajednicu vjernika nego i za nas, činjenica je da je nedjelja svećenicima puno više „posljednji dan“ u tjednu prema kojemu kroče oslabljenih snaga nego li je prvi dan u tjednu koji bi nastupio nakon počinka, tako potrebnog za „zdrav život“ i „zdrav pristup“ euharistijskom slavlju. Razmišljajući o tim poteškoćama, na trenutak je artikulirana na Kolokviju i jedna opasnost u odnosu svećenika prema euharistijskom slavlju. Riječ je o navici slavljenja, odnosno u ovom kontekstu bolje je reći o navici služenja. U tu svrhu spominjem se riječi pape Benedikta XVI.: “Služiti Gospodinu znači blizinu, zahtijeva prisnost. Ta prisnost povlači za sobom također opasnost da sveto s kojim se neprestano susrećemo postane za nas navika. Gasi se strahopoštovanje. Uvjetovani svim navikama, prestajemo biti svjesni velike, nove, iznenađujuće činjenice da je On sam prisutan, da nam govori, da se daruje nama. Protiv toga navikavanja na vrhunaravnu stvarnost, protiv ravnodušnosti srca moramo se neumorno boriti, priznavajući uvijek iznova svoju nedostatnost i milost koja se krije u činjenici da se On tako predaje u naše ruke“ (prema: *Direktorij za službu i život prezbitera*, Dokumenti 161, KS, Zagreb, 2013., br. 50.). Upravo zbog toga što se On predaje u naše ruke, mi ne možemo živjeti bez euharistije, posebno ne u nedjelju, na dan Gospodnji.

Zagreb, 7. ožujka 2018.